Ńnóm fám ā bómbo ai é fám fɔ́g anə́ ḿból fám yābómbo ai miníngá, dzǎm tē á nə̄ bɔ́ bə́sə̄ bə́bɛ̄ ámalá bidǐm, bə́ wúag ai sí bə́ búdugan ai amalá tē. 14É mod ǎ bɔ nâ, a lúgú mīníngá a bǎd fə lúg nyīá miníngá tě, a sə́m ńsə̄m éwê avúman, bə́ kələ dígī ákyaí bǒd tē bə́sə̄ á ndóan, ású yə̄ nâ ǹsə́m éwê avúmǎn tē ó zā kə́ wâkə ósū osú. 15É mod ǎ kə bómbo á sí ai eyə́m á ênɔ̌ŋ dzíé, mod te a wúag ai sí bə́ wê fə eyə́m tē. 16É mīníngá ā fulan ai ǹnóm eyə́m á énɔ̌ŋ, bə́ wê miníngá tě fǔfulu ai eyə́m tē, bə́ búdugan ai eboě yā ńsə̄m wábán tē. 17É mod a lúg kál dzīē ngə́ kál yǎ ábum dá, ngə́ kál yǎ ésīá ḿbɔ̄g a yénə́ dzɔ ǹsɔ́ zud, nálā ó nə anyamá asandá. Bə́ wê bɔ́ ai sí á mís mə́ bod bə́sə̄ yā áyɔŋ, amú ā yén kál ńsɔ̄ zud, mod te a bə́gə́ éboě yā ńsə̄m wóé tē. 18É mod ǎ kə miníngá á kɔnɔ ngɔn, a yénə́ mīníngá te ǹsɔ́ zud, mod te a sáma etɔ̌g ebonde enyiŋ miníngá émēn fə dzam də́dā, bə́ vaaga bɔ á tâŋ bɔ́n bə́ áyɔŋ. 19Tə nâ o dzə́ŋə́ nə̄ ó yén ǹsɔ́ zud kál dzóe, ngə́ éví mānyāŋ nyoá, ésāngá woe, tɔ ǹsɔ́ kál ésōá, é mod ǎ bɔ nálā a kúb ósāmā á étɔ̌g ébonde enyiŋ bɔ́ bə́sə̄ bə́bɛ̄ bə́ bə̄gə́ éboě yā ńsə̄m tē. 20É mod ǎ kə miníngá nyiá ndómo woé, mod te a yénə́ ǹsɔ́ zud wóé, bɔ́ bə́sə̄ bə́bɛ̄ bə́ bə̄gə́ éboě yā ńsə̄m tē, ńdɔ̄ fə̄ bə́ ngākə̄ wú təge ai bɔ́n. 21É mod a lúg ńgāl mǎnyāŋ a bəgə́ éboe, amú ā yén ńsɔ̄ zǔd mānyāŋ woé émēn, ńdɔ̄ fə mod te a yi kə́ wú təge ai mɔ́n.